Na temelju članka 35. Zakona o lokalnoj i područnoj (regionalnoj) samoupravi („Narodne novine“, br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15) i članka 30. Statuta Općine Privlaka („Službeni glasnik Zadarske županije“, br. 14/09, 14/11, 10/13), Općinsko vijeće na 7. sjednici održanoj 19. Prosinca 2017. godine, donosi:

**O D L U K U**

**o jednokratnoj novčanoj pomoći roditeljima novorođene djece**

**Članak 1**.

Ovom odlukom utvrđuju se uvjeti, visina novčane pomoći i način ostvarivanja prava na novčanu pomoć za novorođeno ili posvojeno dijete (u daljnjem tekstu: novčana pomoć).

**Članak 2.**

Sredstva za ostvarivanje prava iz članka 1. Odluke osiguravaju se iz Proračuna Općine Privlaka.

**Članak 3.**

Pravo na novčanu pomoć u iznosu od 3.000,00 kuna za prvo dijete, 5.000,00 kuna za drugo dijete i 10.000,00 kuna za svako sljedeće novorođeno dijete imaju roditelji ili samohrani roditelj koji ima/ju prebivalište na području Općine Privlaka.

Pravo na novčanu pomoć iz stavka 1. ovoga članka ostvaruju i roditelji odnosno samohrani roditelji posvojenog djeteta*.*

**Članak 4.**

Pisani zahtjev za ostvarivanje prava na novčanu pomoć podnosi se Jedinstvenom upravnom odjelu Općine Privlaka, najkasnije šest mjeseci od dana rođenja djeteta.

Uz zahtjev je potrebno priložiti: rodni list novorođenog djeteta, preslika osobnih iskaznica roditelja te broj bankovnog računa na koji će se novčana pomoć isplatiti.

Pravo na ostvarivanje novčane pomoći utvrđene člankom 3. ove odluke odobrava pročelnik Jedinstvenog upravnog odjela Općine Privlaka posebnim rješenjem.

**Članak 5.**

Isplata novčane pomoći utvrđene ovom Odlukom izvršavat će se od 01. siječnja 2018. godine.

**Članak 6.**

Stupanjem na snagu ove Odluke stavlja se izvan snage Odluka o jednokratnoj novčanoj pomoći roditeljima novorođene djece („Službeni glasnik Zadarske županije“ br. 8/05, 14/12 ).

**Članak 7.**

Ova odluka stupa na snagu danom donošenja, a objavit će se u Službenom glasniku Zadarske županije.

KLASA: 551-06/17-01/09  
URBROJ: 2198/28-01-17-1

Privlaka, 19.prosinca 2017.g.

**OPĆINSKO VIJEĆE OPĆINE PRIVLAKA**

**PREDSJEDNIK**

Nikica Begonja